“อลงกรณ์” ฝันดันการ์ตูนไทยสู่ตลาดโลก
&nbsp;โพสต์ทูเดย์ -&#8220;อลงกรณ์&#8221; ฝันดันการ์ตูนไทยดังไกลตลาดโลก เล็งจับมือฮอลลีวูด-บอลลีวูด สร้างหนังระดับเดียวกับ นีโม-ไลออน คิง
22 ธ.ค. 2552

โพสต์ทูเดย์ -“อลงกรณ์” ฝันดันการ์ตูนไทยดังไกลตลาดโลก เล็งจับมือฮอลลีวูด-บอลลีวูด สร้างหนังระดับเดียวกับ นีโม-ไลออน คิง 
นายอลงกรณ์ พลบุตร รมช.พาณิชย์ เปิดเผยว่า ขณะนี้ กระทรวงฯมีนโยบายผลักดันการสร้างตัวการ์ตูนไทยให้มีชื่อเสียงในต่างประเทศ ตามโครงการเศรษฐกิจสร้างสรรค์ เบื้องต้นจะร่วมกับอุตสาหกรรมภาพยนตร์ของสหรัฐฯ (ฮอลลีวูด) อินเดีย (บอลลีวูด) และจีน สร้างภาพยนตร์การ์ตูนระดับเดียวกับภาพยนตร์การ์ตูนเรื่องนีโม หรือไลออน คิง โดยใช้นักวาดการ์ตูนของไทย ที่มีชื่อเสียงหลายคนในฮอลลีวูด และนำออกขายทั่วโลก ซึ่งอยู่ระหว่างการเจรจา คาดจะเห็นความชัดเจนขึ้นในอีก 2-3 เดือนข้างหน้า ถือเป็นอีกความร่วมมือระหว่างกันจากปัจจุบัน ไทยและสหรัฐฯมีความร่วมมือด้านพัฒนาบุคลากรในอุตสาหกรรมภาพยนตร์
“ตอนนี้ได้ส่งหนังสือไปยังอุตสาหกรรมภาพยนตร์ของทั้ง 3 ประเทศแล้ว โดยในส่วนของสหรัฐฯ ได้ทำหนังสือไปถึงสหพันธ์ภาพยนตร์สหรัฐฯ เพื่อให้คัดเลือกบริษัททำหนังการ์ตูนที่สนใจจะร่วมงานกับไทย อาจจะใช้พลอตเรื่องของไทย มีตัวการ์ตูน และสถานที่ในเมืองไทยเป็นส่วนหนึ่งของฉาก” นายอลงกรณ์กล่าว
ทั้งนี้ รัฐบาลยังมีนโยบายผลักดันอุตสาหกรรมภาพยนตร์ไทยไปสู่ระดับโลก โดยจะสนับสนุนผู้สร้างภาพยนตร์ของไทยจ้างนักแสดงชื่อดังของเอเชียมาร่วมงาน ซึ่งจะช่วยเจาะตลาดในเอเชียง่ายขึ้น ส่งเสริมให้ไทยเป็นศูนย์กลางการถ่ายทำภาพยนตร์ โดยใช้การคืนภาษีเป็นมาตรการจูงใจ และให้สิทธิประโยชน์ด้านการลงทุนในอุตสาหกรรมภาพยนตร์ เหมือนที่ให้กับอุตสาหกรรมอื่นๆ ส่งเสริมให้ไทยเป็นศูนย์กลางเสื้อผ้า (คอสตูม) และอุปกรณ์ประกอบฉาก (พร็อพ) เพราะแต่ละเรื่องมีการลงทุนด้านคอสตูม และพร็อพนับร้อยล้านบาท เป็นต้น
นายอลงกรณ์ กล่าวว่า ต้องการผลักดันให้ตัวการ์ตูนของไทยสร้างมูลค่าเพิ่มให้กับเศรษฐกิจไทย แม้นักวาดการ์ตูนของไทยจะมีฝีมือระดับโลก แต่กลับไม่สามารถสร้างมูลค่าเพิ่มให้กับเศรษฐกิจไทยได้ เนื่องจากทำงานให้กับบริษัทต่างประเทศ แล้วนำตัวการ์ตูนเหล่านั้นมาขายให้กับคนไทย ทั้งที่น่าจะสร้างตัวการ์ตูนของไทยเอง ดังนั้นกรมทรัพย์สินทางปัญญาจึงร่วมกับพันธมิตร เช่น สมาคมการ์ตูนไทย สถาบันการ์ตูนไทย มูลนิธิเด็ก ฯลฯ ผลักดันผลงานลิขสิทธิ์อันมีเอกลักษณ์เฉพาะ และผลงานการออกแบบที่เกี่ยวข้องให้ใช้ประโยชน์ในเชิงพาณิชย์ และสร้างมูลค่าเพิ่มให้เศรษฐกิจไทยได้ โดยวันที่ 6-9 พ.ค.53 จะจัดงานคาแรคเตอร์และไลเซนส์ซิง เอกซ์โป เอเชีย (CLEA 2010) ที่รอยัล พารากอน ฮอลล์ เพื่อแสดงสินค้าการ์ตูนของไทย และการออกแบบที่เกี่ยวข้อง รวมถึงเจรจาทางธุรกิจด้วย